Парад адкрыццяў “Нам засталася спадчына…”

**Мэта:** далучэнне да народнай культуры, традыцый роднай вёскі

**Задачы:** вывучэнне народных традыцый, якія бытавалі і бытуюць у роднай вёсцы; выхаванне павагі да бацькоў, продкаў, фарміраванне нацыянальнай свядомасці

**Форма правядзення**: парад адкрыццяў (справаздача творчых груп)

**Абсталяванне:** музычны цэнтр, песня І.Лучэнка на сл. Купалы “Спадчына” прадметы для варажбы, дыялектныя словы. Кніга Крука “Сімволіка беларуская культуры”.

**Афармленне дошкі:** па краях аздоблена беларускімі ручнікамі, пасярэдзіне – запіс тэмы класнай гадзіны і эпіграф.

Духоўны скарб – не грошы і не мода.

Ен быццам сонца, ззяе для людзей.

Выхоўваць на традыцыях народа

Павінны змалку мы сваіх дзяцей.

 М.Грудзінскі

**Намінацыі адкрыццяў:**

1. матчына мова
2. матуліна песня
3. Традыцыі забытыя а) “А ці ведаеце вы, што”

 б) варажба

1. Традыцыі, што – жывуць:
2. а) пажаданні маладым

 б)гоцкія прыпеўкі

# Ход мерапрыемства

1. **Рэлаксацыя: эмацыянальная настройка**

Гучыць песня І.Лучонка на сл.Купалы “Нам засталася спадчына”

1. **Уступнае слова настаўніка**

Усе вы ведаеце значэнне слова “спадчына” Многія людзі мараць, каб ім засталася “спадчына” матэрыяльная. Але сёння мы будзем дзяліцца адкрыццямі спадчыны духоўнай, якая застаецца нам усім ад нашых продкаў. Застаецца ўсім, але ці ўсе карыстаюцца ёю. Эпіграф нашага народу – словы М.Грудзінскага (зачытваю)

Сёння мы паспрабуем уволю напіцца з празрыстай гаючай крыніцы нашага мясцовага фальклору. Зазірнуўшы ў скарбонку нашай спадчыны, мы спрабуем разабрацца ў саміх сабе: Што ж мы за народ такі ў гэтым свеце?”

1. **Намінацыя “Матчына мова”**

Самае галоўнае з духоўнай спадчыны – гэта мова, тое без чаго не існуе ні чалавек, ні народ, ні нацыя, ні дзяржава.

Жывое ў вяках беларускае слова –

Народа душа і народа хвала.

Цябе абзывалі “мужыцкаю мовай”,

А нам жа ты – матчынай мовай была.

Зараз вы пакажаце, наколькі ж вам блізкая і зразумелая матчына мова. Па чарзе вы называеце дыялектныя словы нашай мясцовасці, а другая каманда тлумачыць іх значэнне.

(Каманды называюць па 10 дыялектных слоў)

 Як не згадзіцца са сл. Я.Янішчыц “Мова! Як сонца маё беларускае. Ты свецішся словам кожным”.

Я дзякую творчым групам і падвяду вынікі гэтай намінацыі словамі Ф.Багушэвіча: “Не пакідайце ж мовы нашай беларускай, каб не ўмёрлі! Пазнаюць людзей ці па гаворцы, ці па адзежы, хто якую мае; ото ж гаворка і ёсць адзежа душы”

1. **Намінацыя “Матуліна песня”**

Нам у спадчыну ад роду

Засталіся песні,

Каб быць нашай асалодай

У жыцці прадвесні

Каб мы пелі не сціхалі

У радасці і ў горы,

Гаманілі, нібы хвалі

У бурлівым моры

Гучыць песня “Ой, дубе…” у выкананні нашай знакамітай вясковай пявунні Канановіч Антаніны Ільінічны

Наша сустрэча з песняй закончана.

Мы шчыра падзякуем ей і падумаем: якія мы – такія ж нашы песні. Продкі нашы былі цудоўныя людзі, бо і песні пакінулі ў спадчыну такія ж. Давайце ж мы будзем дастойныя іх, каб песні і свае пакінулі нашчадкам

1. **Намінацыя “Забытыя традыцыі” “Ці ведаеш ты, што…"**

Цудоўную, багатую спадчыну маюць беларусы. Яна стваралася нашымі продкамі на працягу многіх стагоддзяў. Але, на жаль, многае забыта за апошняе 20 ст.

Мне вельмі хочацца, каб наступная намінацыя дапамагла вам, сучаснай моладзі, больш даведацца пра звычаі і абрады нашых продкаў, вашых прадзедаў.

Творчыя групы па чарзе зачытваюць свае адкрыцці, дзеляцца сваімі знаходкамі. Дзякуй вялікі.

Рэкамендую кнігу Я. Крука.

**6. “Варажба”**

З сямейным і калядна-працоўным ладам жыцця чалавека былі звязаны ягоныя памкненні даведацца пра сваю будучыню – каханне, лес, надвор’е, ураджай. Таму менавіта варажба станавілася неад’емнай часткаю розных абрадаў і святаў.

Векавыя традыцыі ператварылі варажбу ў сваеасаблівую праяву народнай культуры. Аднабокі погляд на варажбу як на забабоннасць адсталасць сведчыць пра поўнае неразуменне традыцыйнай народнай культуры. Гэта з’ява заключае ў сабе старажытную, агульначалавечую сімволіку. У варажбе мы раскрываем багаты свет вобразных уяўленняў нашых продкаў. І зараз мы усе ў гэтым ўпэўніліся.

(***Творчыя групы праводзяць абрад варажбы)***

Зрэшты, пра ўсе гаданні і варажбы трэба заўважыць, што ў цяперашні час яны падтрымліваюцца болей для забаў. І ўсё ж паспрабуйце ўявіць Купалле без вянкоў, або чалавека, які ніколі не абрываў пялёсткаў рамонка не лічыў зязюльчынага “ку-ку”. Адкіньце ўсе гэтае паэтычнае яднанне чалавека з прыродаю, і пераканаецца, як збяднее свет нашых пачуццяў.

1. **Намінацыя “ Традыцыі, што жывуць”**

Наша вёска, якая знаходзіцца ў глыбіні Палесся, з’яўляеццасапраўдным міфалагічна-язычніцкім запаведнікам, дзе час запаволіў свой бег. Не ўсё пахаваў час. Шматлікія традыцыі працягваюць жыць не толькі ў памяці людзей старэйшага ўзросту, але самыя сучасныя юнакі і дзяўчаты пад час вяселля прытрымлівацца пэўных канонаў. Адзін з такіх канонаў– вясельны каравай, якім адзяляецца госць толькі пасля пажаданняў у адрас маладых

1 гр. “Пажаданні маладым

2 гр. Гоцкія прыпеўкі”, без якіх не абыходзіцца ні адно гоцкае вяселле.

Мы упэўніліся, што беларускі народ умее весяліцца і надзелены пачуццём гумару

1. Падвядзенне вынікаў.

 Мой род, мой радавод, мой лёс

 У памяці маёй павінен быць,

 Каб пылам бездухоўным не занёс

 Яго наступны век, у якім нам жыць...

Рэфлексія: на развітанне - наша пажаданне гасцям, сябрам., аднакласснікам (па чарзе называюць). А я ў сваю чаргу жадаю ўсім вам:

Не цурайцеся родных каранёў, памятайце, хто вы на гэтай зямлі. Здароўя і ўсяго самага лепшага.

**Гучыць песня “Бывайце здаровы!”**

**Літаратурна-этнаграфічная кампазіцыя**

**“Ды на родны на парог”**

**Эпіграф:**

Мой род, мой радавод, мой лес

У памяці маёй павінен быць,

Каб пылам бездухоўным не занес

Яго наступны век, у якім нам жыць...

 **Клаўдзія Жаўрыд.**

**Мэта кампазіцыі:** фарміраваць цікавасць да гісторыі роднага краю; на аснове фонду этнаграфічнага музея і паэмы Якуба Коласа “Новая зямля” пазнаёміць вучняў з асаблівасцямі побыту беларускага народа; выхоўваць любоў да культурнай спадчыны сваёй Бацькаўшчыны, павагу да продкаў, эстэтычны густ.

**Месца правядзення:** этнаграфічны музей або адпаведна абсталяваная актавая зала.

**Абсталяванне:** прадметы побыту беларусаў (драўляныя жорны, церніца, калаўрот, цэп, чыгуны, гліняныя гаршкі, гладышы, маслабойка, драўляныя ночвы, дзяжа), мэбля традыцыйнага сялянскага жылля.

**Ход мерапрыемства**

**1-ы вядучы.** Мы знаходзімся ў школьным этнаграфічным музеі, які пазнаёміць нас з асаблівасцямі побыту беларусаў канца XIX – пачатку XX стагоддзя. Вы даведаецеся, што людзі выкарыстоўвалі ў сваёй паўсядзённай працы і чым штодзень карысталіся, з чаго складаўся інтэр’ер традыцыйнага жылля і як правільна пачаць будаўніцтва сваёй хаты, а галоўнае, як нашы продкі адпачывалі ў святочныя дні.

**I.Прылады працы.**

**2-і вядучы.**

На прыгуменні, поруч з садам,

Павець з гумном стаяла радам,

А пад паветкаю прылады:

Вазок, калёсы, панарады,

Старыя сані, восі, колы

І вулляў некалькі на пчолы,

Яшчэ некончаных; судзіна,

Стары цабэрак, паўасміна...

Перад вамі прылады працы, якімі карысталіся беларусы ў гаспадарцы: жорны, церніца, калаўрот, цэп, прасніца, кросны і іншае.

*Вядучы прапаноўвае вучням патлумачыць прызначэнне некаторых прадметаў або робіць гэта сам ў залежнасці ад падрыхтаванасці вучняў.*

Даведка:

**Жорны** – ручны млын з двух гладка абчэсаных круглых камянёў, пры дапамозе якіх пераціраюць зерне на муку.

**Церніца** – прылада, якой труць каноплі, лён.

**Калаўрот** – прыстасаванне для ручнога прадзення, якое прыводзіцца ў рух панажом.

**Цэп** – прылада для малацьбы збожжа ручным спосабам, у выглядзе доўгай палкі (цапільна) з прымацаваным да яе гужыкам драўлянага біча.

**Прасніца** – драўляная прылада для прадзення воўны, льняной і пяньковай кудзелі.

**Кросны** – ручны ткацкі станок.

**Дзяжа** – драўляная, крыху звужаная к верху пасудзіна з прамых клёпак для заквашвання цеста.

**II. Інтэр’ер традыцыйнага жылля.**

*Улічваючы магчымасці школьнага музея, дадзеную частку мерапрыемства можна правесці ў форме камп’ютэрнай прэзентацыі.*

**1-ы вядучы.**

Цяпер разгорнем часаў шаты,

Бліжэй прыгледзімся да хаты...

Хата мела высокі парог і нізкія дзверы, што спрыяла захаванню цяпла ў зімовы час. Дзверы рабіліся з тоўстых колатых дошак і паварочваліся ў драўняных гнёздах – на бегунах.

**2-і вядучы.**

Падлога ўяўляла сабой глінабітны ці земляны ток, на якім летам у святочныя дні слалі аер. У куце каля печы знаходзіўся качарэжнік (камешнік) – месца, дзе стаялі вілкі для гаршкоў (ухваты), драўляная качарга (кавяня), чапяла, памяло, мяцёлка і інш. Над вусцем печы, пад столлю, замацоўвалася жэрдка (перасоўка), на якой сушылі адзенне, тканіну.

Супраць печы каля ўвахода размяшчаўся гаспадарчы кут (“бабін кут”), дзе каля дзвярэй стаяла кадушка для вады з конаўкай, далей на лаве – драўляныя вёдры, даўнка, карцы, апалушкі, сальніца, бельчык і інш. Над лавай на сцяне кухонная паліца з посудам, побач – лыжачнік (драўляная палка з гнёздамі для лыжак). Каля самых дзвярэй на круку вісела вопратка (світка, бурнос, кажух).

**1-ы вядучы.** Покуць (“красны кут”) – найбольш шаноўнае месца ў хаце. Яна выконвала важную ролю ў паўсядзённых звычаях і абрадах. На покуці развешвалі абразы, убраныя ўзорнымі ручнікамі (набожнікамі), пучкі асвечаных у царкве жытнёвых каласоў і траў.

**2-і вядучы.** Частку памяшкання займаў спальны памост – пол, тут ляжалі матрац (сяннік), пуховыя падушкі, посцілкі; часам памост падзяляўся на дзве часткі ззорным тканым дываном, ці полагам.

**1-ы вядучы.** Ніжэй вокнаў уздоўж сцен уладкоўваліся шырокія лавы, якія сыходзіліся на покуці. На скрыжаванні лаў, на покуці, ставілі хлебную дзяжу, прыкрытую чыстым ручніком.

Вось прыкладна так выглядала хата беларуса-селяніна. Але не ўсё было так проста...

**III. Будаўніцтва жылля ў народнай традыцыі.**

*Сядзяць суседзі, размаўляюць.*

**Васіль.** Дзядзькі, я надумаў будаваць хату. Чуў ад людзей, што існуюць пэўныя прыкметы, перасцярогі, звязаня з будоўляй. Можа, вы нешта ведаеце пра гэта?

**Дзядзька Лявон.** Канешне, ведаем, а як жа.

**Васіль.** Дык расскажыце, калі ласка.

**Дзядзька Лявон.** Чаму не. Слухай. Для будоўлі хаты не бяры вывернутае непагаддзю дрэва, бо яго чорт для сябе выбраў і разам з дрэвам можа пасяліцца ў хаце.

**Дзядзька Пятрок.** Не выкарыстоўвай і тое дрэва, што звісла над другім, бо хутка ўся пабудова можа згарэць.

**Васіль.** Ды ну!

**Дзядзька Пятрок.** А ты думаў! На падмурак ніколі не бярэцца каменне з могілак, бо ўвесь час будуць непрыемнасці.

**Васіль.** Дзякуй, што папярэдзілі. Усё?

**Дзядзька Лявон.** Не, не ўсё. Важна яшчэ і тое, дзе будзе стаяць новая хата.

**Дзядзька Пятрок.** Гэта праўда. Калі аблюбаваў нейкую мясціну, пастаў на тым месцы чыгунок, пасадзі туды павука. Калі за ноч ён сатчэ павуціну, то месца пад хату выбрана ўдала.

**Дзядзька Лявон.** Ды не забудзься пра ахоўніка свайго жытла – дамавіка. Пакладзі пад вугал хаты манеты, кавалак хлеба ці сыру або галаву пеўня.

**Васіль.** Гэта ахвяраванне дамавіку?

**Дзядзька Лявон.** Так.

**Васіль.** А што яшчэ?

**Дзядзька Пятрок.** Яшчэ, калі будзеш класці першы вянок, сачы, куды паляціць першая трэска.

**Васіль.** Навошта гэта?

**Дзядзька Пятрок.** А вось навошта: патрапіць трэска ў сярэдзіну чатырохвугольніка – значыць, будуць прыбыткі ў хаце.

**Дзядзька Лявон.** А ёсць і такі звычай: пад чатыры вуглы кладуць пасвечаныя зёлкі, каб засцерагчы дом ад перуноў.

**Дзядзька Пятрок.** І за дзень да пераезду гаспадары пускаюць у хату ката ці пеўня, якіх баяцца нячысцікі.

**Васіль.** Вялікі дзякуй вам за навуку. Я абавязкова ўсё ўлічу, чакайце запршэння на наваселле.

**IV. Святочная кухня беларусаў.**

*Святочна накрыты стол, за сталом госці.*

**Гаспадыня.**

Рады мы ўбачыць

Вас у роднай хаце,

Нашым караваем

Вас пачаставаці!

*Гучыць песня “Гуляць дык гуляць” (сл. Уладзіміра Някляева, муз. Валерыя Іванова), госці за сталом ажыўлена размаўляюць, інсцэніруюць святочнае застолле.*

**Першы госць.**

А на стале тым – рай, ды годзе,

Што рэдка трапіцца ў народзе,

Ляжала шынка, як падушка,

Румяна-белая пампушка,

Чырвона зверху, сакаўная,

Як бы агонь у ёй палае,

А ніз бялюткі, паркалёвы;

**Другі госць.**

Кілбасы-скруткі, як падковы,

Між сцеган, сала і грудзінак

Красуе ўсмажаны падсвінак,

Чысцюткі, свежы і румяны,

Як бы паніч той надзіманы.

Муштарда, хрэн – адно дзяржыся,

У рот паложыш – сцеражыся!

А пірагі, як сонца, ззялі,

І ў роце бабкі раставалі.

**Трэці госць.**

Для ўсіх ласкава і пачціва,

Як бы пад ветрам тая ніва,

Гасцей частуе гаспадыня

І на ўсіх чыста вокам кіне,

То сыр, то масла ім падносіць

І закусіць так шчыра просіць...

**Гаспадыня.**

Ну закусеце ж, калі ласка!

Вось проша сыру, проша мяска

Ці кумпячка або каўбаскі,

Ну, пірага хоць закаштуйце!

Бярэце масла, не шкадуйце!

**Гаспадар.**

Дарагія госці! Хлеб на стале, рукі свае.

Ешце бульбу, мачайце,

А на рэшту выбачайце.

Ды блінцы яшчэ ад рання

Пякліся вам на сняданне.

**Гаспадыня.**

Частуйцеся, госці,

Просім вашай мілосці,

Каб вы пілі, елі,

Вяселенька сядзелі,

Харошыя мыслі мелі,

Вяселыя песні пелі.

*Госці танчаць.*

**Першы госць.**

На свеце ўсё канец свой мае,

І ты, мінуцца змырання,

Спяеш нам песню расставання,

І госці свой банкет канчаюць,

Адны другім дабра жадаюць,

А ў час апошні развітання

Стаялі цмокі цалавання.

**Гаспадар.**

Ну, выбачайце, не крыўдуйце!

Калі што кепска, то даруйце!

**Гаспадыня.** Каб вам смачна спалася і легка ўставалася!

**Другі госць.** А мы ў сваю чаргу жадаем, каб сталы ў вашых хатах былі багатымі! А душы і сэрцы – шчодрымі!

*Усе паварочваюцца да залы.*

**Першы госць.** Будзьце добрымі і шчырымі, любіце сваіх бацькоў, Радзіму!

**Другі госць.** Не цурайцеся родных каранёў, памятайце, хто вы на гэтай зямлі!

**Усе разам.** Бывайце здаровы!!!

*Гучыць песня “Бывайце здаровы”*

Свята “Камаедзіца”

*На сцэне вясковая хата. На стале розныя пачастункі.*

*Гучыць музыка.*

# Выходзяць Ясь і Яніна

**Ясь:** “Добры дзень, шаноўныя

Панначкі і пане.

Шчыра запрашаем вас,

На спатканне з намі.

**Яніна:** Сёння ў нашай хаце свята,

Ды не абы якое –

Свята продкаў, нашых слаўных,

Свята веснавое!

**Ясь:** Напярэдадні Дабравяшчання

Свята адбывалася

І ўвесь чысцюткі дзень

Жывёла ўслаўлялася.

**Яніна:**Мядзведзем жывёлу тую звалі

І ў гонар яе

Нават свята спраўлялася

**Ясь:** А свята называлася

Ка – ма – едзіца!

Яно прысвячалася ўрачыстай сустрэчы мядзведзя пасля доўгага зімовага сну.

Яшчэ прашчуры беларусы лічылі, быццам бы род наш пайшоў ад мядзведзя, і ставіліся да яго, як да найбольш паважанага родзіча.

Найбольш старажытнае міфалагічнае татэмнае ўяўленне гучыць у звязаных з вобразам мядзведзя казках, паданнях, легендах.

**Легенды:**

1. “Калі Бог хадзіў па зямлі, захацелася аднаму чалавеку з жонкай, якія жылі вельмі бедна і крыўдзіліся, што Бог іх нічым не надзяляе, спужаць яго. І сталі думаць, як гэта зрабіць. Чалавек кажа на жонку: “Давай, калі Бог будзе ісці праз мост, выскачым з-пад яго і заравём, дык ён і спужаецца”. Так і зрабілі. Тады Бог адказаў: “Калі вы так зараўлі, то будзеце цэлы век раўці” І абярнуў іх мядзведзямі. З таго часу і мядзведзі сталі.
2. Цікавае паданне і аб тым, што мядзведзь калісьці быў такім жа чалавекам, як і мы. Людзей тады яшчэ было мала і жылі яны ў лясах. Палявалі на звяроў і птушак, улетку збіралі грыбы і ягады, капалі карэнне і назапашвалі на зіму. Найбольш запасалі арэхаў і мёду, бо было багата пчол. Іх шукалі ў дуплах, і хто першы знаходзіў, то абвязваў тое дрэва вяроўкаю, і ужо ніхто не меў права іх чапаць. Але жыў у той час адзін гультай несусветны. Ленаваўся ён сам шукаць пчол, дык выдзіраў чужыя. Растаўсцеў на чужым мёдзе, сам як калода зрабіўся. Цяжка яму стала лазіць на дрэвах па мёд.

І пайшоў ён да чарадзея, каб той дапамог – зрабіў яго легкім. Ідзе лесам, бачыць – ліпа абвязаная. Выдраў ён мёд, наеўся і пайшоў далей. Ідзе – аж другая ліпа абвязаная з пчаліным дуплом. Выдраў ён мёд з гэтага дупла. Доўга ён так ішоў, нарэшце дайшоў да зямлянкі, дзе жыў чарадзей. Пастукаўся, але ніхто не адчыняе, відаць, няма гаспадара. Сей ён і чакае, аж бачыць ліпу з дуплом. Давай драць мёд і ўплятаць за абедзве шчакі, а тут гаспадар ідзе, зірнуў чарадзей і кажа: “Ну, за такую благую работу будзеш ты і твае дзеці з гэтай пары тое і рабіць, што драць пчол”. І абярнуў чарадзей гэтага гультая ў мядзведзя.

**Ясь:** Сёння ўсе мы тут сабраліся, каб паспяваць, паскакаць, бо ў нас свята камаедзіцы, свята ў гонар прабуджэння ад зімовага сну нашага продка-мядзведзя.

**Яніна:** Мядзведзь дае нам здароўе, дабрабыт. Людзі яго паважаюць і трохі пабойваюцца.

 Сення мы нагатавалі розных прысмакаў для нашага мядзведзя-бацюхны. Так як і сяляне, якія раней да гэтага свята рыхтавалі асаблівую ежу.

*(Гучыць беларуская народная мелодыя. Хлопчык і дзяўчынка падыходзяць да стала, беруць абрадавую страву і паказваюць гледачам.)*

**Вядучы 1:** Па-першае, сушаны рэпнік, таму што мядзведзь ужывае пераважна раслінную ежу.

**Вядучы 2:** Па другое падавалі гарохавыя камы, адсюль і назва свята “Камаедзіца”

**Дзяўчынка.** А на трэцяе – аўсяны кісель, таму што мядзведзь надта любіць авёс.

А вось кісель мы прыгатуем разам з вамі.

***Гульня (2 каманды) (2 міскі і 2 глячыкі)***

 Першы ўдзельнік гульні павінен перанесці 2 лыжкі аўса, пакласці яго ў міску і 5 разоў патаўкці лыжкай, затым вяртаецца да каманды і перадае лыжку другому ўдзельніку каманды. Другі пераносіць 5 лыжак вады і лье яе ў міску з аўсом. Трэці – перамешвае авёс з вадою ў місцы, пералівае ў глячык, прыносіць і ставіць на стол.

**Вядучы:** Пасля абеду на камаедзіцу пачыналася рытуальнае дзеянне: людзі наядаліся гарохавых кашаў, лажыліся на ложак і паварочваліся з боку на бок, імітуючы варочанне мядзведзя ў бярлозе. Яны лічылі, што так дапамогуць мядзведзю ўстаць з бярлогі і гэтым абудзіць прыроду пасля доўгага зімовага сну.

 **Вядучы:** Давайце і мы дапаможам мядзведзю прачнуцца, каб яму было лёгка ўстаць пасля доўгага сну.

*(Дзеці кладуцца на лаўкі, кожную хвіліну пераварочваюцца з боку на бок).*

**Дзеці:** *(паварочваюцца і гавораць)*

1) А ў мяне ў лесе суседзі – шэрыя мядзведзі.

2) Ля ракі мядзведзь пасецца, як ідзе – зямля трасецца.

3) Не баюся мядзведзёў – сцены тоўстыя з бакоў.

4) Ішоў мядзведзь да нас мастом, ківаючы сваім хвастом.

5) Ой, давайце падымацца. Мо і мядзведзь ужо падняўся ды ідзе да нас?

* *Заходзіць мядзведзь, садзіцца за стол і частуецца. У гэты час гучыць песня.*

**Мядзведзь:** Ды ў вясну я іду!

Гэй, гэй, гэй!

Паласавацца я іду.

Гэй, гэй, гэй!

Сушаным рэпнікам,

Аўсяным кісяльнікам.

Гэй, гэй, гэй!

Ды гарохавымі камамі!

Гэй, гэй, гэй!

**Дзеці:** Сядай, мядзведзік, ласуйся!

Бо летам прысмакаў

Ты з’еў нямала,

А восенню, калі харчоў не стала,

Лапу смокчучы заснуў,

Ледзве не праспаў вясну.

**Мядзведзь:** Так, так. Згаладаўся я і па ежы смачнай, і па песні звонкай.

**Дзеці:** Дык паслухай. Мы табе спяём. А ты падсілкоўвайся!

**Вучань:** (чытае верш)

У нашым лесе ёсць даліна,

У даліне ёсць каліна,

І бруіцца там крынічка,

Серабрыстая вадзічка.

А на дрэвах пяюць птушкі,

Нашы родныя плюшкі,

А пад дрэвамі грыбы –

Рыжыкі ды маслякі.

У самым, самым гушчары,

У самай цемры, у бары

Жыве тоўсты, тоўсты дужы,

Ен вялікі і няўклюжы

Ен калматы, вельмі злосны,

Мы яго баімся моцна.

І сягоння таму

Прынясем мы ўсё яму.

Свае песні жарты

Гульні, пляскі, забаўлянкі.

**Вядучы:** Гульня “У мядзведзя ў бары” (пагуляй і ты з намі)

У мядзведзя на бару (пад музыку ст. 87)

Грыбы, ягады бяру,

Мядзведзь рычыць

Ды на нас глядзіць. (адкупляюцца загадкамі пры мядзведзі)

**Мядзведзь:** Спрытныя якія вы ўсе: і ў працы, і ў гульні, і ў песні.

**Дзеці:** Ну, а зараз Мішка, ты пакажы нам, на што здатны.

* Ты, мядзведзік, павярніся,

Шэранькі, павярніся,

Тупні ножкай, паскачы

Ды ў далоні запляшчы.

* Пакажы, Мішка, як дзяўчаты скачуць (скача)
* А як дзеўкі на працу ідуць? (ідзе неахвотна)
* А як дзеці ў гарох падпаўзаюць? (падпаўзае)
* А як бабы цеста месяць? (уперавалачку таўчэ нагамі).

**Дзеці:** Мішка, які ж ты рухавы. Відаць і танцуеш ты добра.

Ой, мядзведзь ты касалапы,

У цябе крывыя лапы.

Паглядзі, як мы танцуем,

Мы цябе, мядзведзь, разбудзім!

*\* Танец “Лявоніха”*

**Вядучы:** А цяпер, мядзведзь, паслухай прыпеўкі:

*(Дзеці спяваюць)*

1. На вяселыя прыпеўкі.

Сабраліся хлопцы, дзеўкі –

Добра пеці і танцаваць

Ды мядзведзя шанаваць.

1. Наш сусед, як той мядзведзь,

Не гаворыць, а равець.

Калі злы – ссе ён лапу,

Не ў настроі – яго не цапай.

1. А мая ж ты Любка,

Ты як та мядзведзіца:

Сама з’ела слоік мёду –

Вось вам Камаедзіца

І што прашчур ў мяне –

Бабулечка-мядзведзіца.

**Ясь:** Вось і скончыліся нашы гулі!

Дзякуем шчыра, што не паснулі!

**Яніна:** Што рагаталі ад душы,

Пелі і скакалі

І па звычаю старому

Мядзведзя ўшанавалі.

**Вучань:** Звычаі народа – наша багацце,

Скарбніца, што засталася на шчасце

І скарб гэты трэба ўсім захаваць,

Каб потым нашчадкам сваім перадаць.

**Мядзведзь:** Добра мне ў вас. І смачна накармілі, і душу павесялілі. Але ж мне трэба дадому, у свой, родны лес. Хачу вам пажадаць “Каб усе вы былі здаровыя, як мядзведзі”.

“Каб было багацця столькі, колькі шэрсці ў мядзведзя”.

“Каб у вас заўсёды на стале вадзілася грэчка і авёс, гарох і рэпа, мёд і маліна. А я да вас штогод буду заходзіць, адганяць ад вас беды і няшчасці”.

**Дзеці:** Дзякуй, мядзведзь – бацюхна, за добрыя словы.
**Разам усе:** Жывіце шчасліва! Здаровы бывайце і Камаедзіцу ўспамінайце!

*На заканчэнне гучыць народная песня.*

Ясь і Яніна частуюць гасцей мёдам ды пячэннем.

**Выкарыстаная літаратура**

 1.Асіпава, М.П. “Выхаванне.” / М.П. Асіпава. – Мн., 1997.

 2. Аляхновіч, А.М. Беларускі дзіцячы фальклор./А.М.Аляхновіч. – Мн., 1994

 3. Белякова, Р.М. Беларускія народныя гульні ў пачатковай школе/ Р.М.Белякова.– Мн.1997.

 4. Бандарчык, В.К.Гісторыя беларускай этнаграфіі / В.К. Бандарчык.– Мн. 1964.

 5. Сахута, М.Н.Художественные ремёсла і промыслы./ М.Н.Сахута.– Мн.1998

 6. Этнаграфія Беларусі.Энцыклапедыя.– Мн.1998.

 7.”Настаўніцкая газета”